शासन ने योजना में ज्यादा बिजली खपत को देखते हुए जारी किए निर्देश, उपभोक्ताओं के श्रम विभाग में दस्तावेज भेजकर भी कराएंगे जांच

उज्जैन. जिले में इंदिरा गृह ज्योति योजना के तहत जिन उपभोक्ताओं ने विद्युत कनेक्शन लिए हैं और 150 यूनिट से ज्यादा उनका बिजली बिल आ रहे हैं तो अब ऐसे उपभोक्ताओं का भौतिक सत्यापन किया जाएगा। बिजली अधिकारी इन उपभोक्ताओं के घर-घर जाएंगे और तय लोड की गणना भी करेंगे। यहीं नहीं योजना में श्रमिकों के संबल योजना के तहत पंजीयन कराने वाले उपभोक्ताओं की सूची श्रम विभाग में भेजकर भी इनकी पात्रता की जांच की जाएगी। हालांकि विद्युत अधिकारी इस जांच में गड़बड़ी निकलने पर उपभोक्ताओं पर कार्रवाई नहीं सिर्फ समझाइश देने की बात कह रहे हैं।

यह निर्देश विद्युत कंपनियों को दिए गए

मप्र शासन के ऊर्जा विभाग द्वारा इंदिरा गृह ज्योति योजना को लेकर यह निर्देश विद्युत कंपनियों को दिए गए हैं। इसमें बताया गया है कि पूर्व में संबल योजना के तहत उपभोक्ताओं को पंजीयन किया गया था। इसमें 1 किलो वॉट तक बिजली उपभोग करने वाले को 200 रुपए प्रति महीने का बिल दिया जाना था। बाद में इंदिरा गृह ज्योति योजना के तहत 100 यूनिट की बिजली खपत पर 100 रुपए ही बिजली बिल देने का प्रावधान किया गया है। इसमें उपभोक्ता के 100 यूनिट से ज्यादा जलाने पर सरकार द्वारा अंतर की राशि विद्युत कंपनी को भरपाई की जाएगी। उस समय कंपनियों को इस योजना में कनेक्शन लेने वाले उपभोक्ताओं को 100 यूनिट तक ही बिजली जलाने को लेकर समझाइश देने के निर्देश भी दिए गए थे। अब इसी मामले में इंदिरा गृह ज्योति योजना में उन उपभोक्ताओं की जांच की जाए जो 150 यूनिट से अधिक बिजली जला रहे है। ऐसे में उपभोक्ताओं के 1 किलो वॉट से ज्यादा लोड होने पर उनकी पात्रता का परीक्षण किया जाए। वहीं ऐसे उपभोक्ताओं की सूची भी श्रम विभाग को भेजकर उनके संबल येाजना में श्रमिक व संनिर्माण कर्मकारों की शर्तों की पात्रता की जांच की जाए। शासन के इस निर्देश के बाद विद्युत कंपनी द्वार 150 यूनिट से ज्यादा बिजली खर्च करने वाले उपभोक्ताओं के लिए अब टीम बनाकर घर-घर जांच की कार्रवाई की तैयारी कर रहे हैं।

जिले में 1.25 लाख से ज्यादा उपभोक्ता

संबल योजना व इंदिरा गृह ज्योति योजना के तहत जिले में 1.25 लाख से ज्यादा उपभोक्ताओं ने कनेक्शन लिए हुए हैं। वहीं उज्जैन शहर में इनकी संख्या करीब 40 हजार है। ऐसे में अब 150 यूनिट से ज्यादा बिजली खर्च करने वाले उपभोक्ता की सूचनी बनेगी और इनकी जांच होगी।

इंदिरा गृह ज्योति योजना अभी शुरू नहीं

लोकसभा चुनाव की आचार संहिता के चलते इंदिरा गृह ज्योति योजना में नए उपभोक्ता को कनेक्शन देना रोक दिया गया था। आचार संहिता खत्म होने के बाद शासन की ओर से नए सिरे से कनेक्शन देने को लेकर फिर से कोई निर्देश नहीं दिए हैं। हालांकि बड़ी संख्या में उपभोक्ता हैं, जो इंदिरा गृह ज्योति योजना में कंपनी को आवेदन कर चुके हैं।

इनका कहना

इंदिरा गृह ज्योति योजना में जिन उपभोक्ताओं के 150 यूनिट से ज्यादा खर्च हो रहे हैं उनके भौतिक सत्यापन के निर्देश मिले हैं। वहीं योजना के उपभोक्ता की एक सूची श्रम विभाग को भेजकर परीक्षण करवाया जाएगा। जल्द ही टीम बनाई जाएगी। वैसे किसी उपभोक्ता पर कार्रवाई नहीं कर उन्हें कम बिजली खर्च की समझाइश दी जाएगी।

- आशीष आचार्य, अधीक्षण यंत्री, विद्युत कंपनी